PATVIRTINTA

Lietuvos Respublikos švietimo,

mokslo ir sporto ministro

2022 m. d. įsakymu Nr. V-

**2022–2026 M. MOKSLINIŲ TYRIMŲ IR EKSPERIMENTINĖS PLĖTROS PROGRAMA**

**„LIETUVOS DIDŽIOSIOS KUNIGAIKŠTYSTĖS ISTORIJOS ŠALTINIŲ TEKSTAI, KONTEKSTAI IR INTERPRETACIJOS“**

|  |
| --- |
| **1. 2022–2026 m. mokslinių tyrimų ir eksperimentinės plėtros programos „Lietuvos Didžiosios Kunigaikštystės istorijos šaltinių tekstai, kontekstai ir interpretacijos“** (toliau – programa) vykdytojas – Lietuvos istorijos institutas (toliau – LII). |
| **2. Programos tikslas** –remiantis lyginamaisiais Lietuvos Didžiosios Kunigaikštystės istorijos šaltinių tyrimais atskleisti jų kontekstualumo ir tekstualumo (intertekstualumo) istorinę raidą, tirti ir publikuoti XVI–XVIII a. LDK valstybinių institucijų ir personalinio pobūdžio istorijos šaltinius, atskleidžiant jų reikšmę, specifiškumą ir žanrinę įvairovę. |
| **3. Programos uždaviniai**  Tyrimų problemos pagrindimas**:** Lietuvos Didžiosios Kunigaikštystės (toliau – LDK) XVI–XVIII a. istorijos šaltinių kompleksai formavosi veikiami įvairių istorinių aplinkybių ir sąlygų. Neabejotinai vienas iš labiausiai žinomų šaltinių kompleksų yra Lietuvos Metrika (toliau – LM), kuri tapo tarptautinių tyrimų objektu ir pastaruoju metu pasirodė ne tik nemažai publikacijų, bet ir reikšmingų tyrimų. Tačiau susiklostė padėtis, jog kitiems savo apimtimi kur kas gausesniems LDK istorijos šaltiniams buvo skiriama gerokai mažiau dėmesio, iki šiol vis dar nepakankamai išnaudojamos LDK valstybinių centrinių ir lokalinių institucijų šaltinių kompleksų tyrimų galimybės, akivaizdžiai nepakankamas dėmesys atskirų didikų giminių archyviniam paveldui.  LDK centrinių ir lokalinių valstybinių institucijų XVI–XVIII a. šaltinių kompleksai šiandien saugomi Lietuvos, Lenkijos, Rusijos, Ukrainos ir kitų šalių atminties institucijose (archyvuose ir bibliotekų rankraštynuose), pastaruoju metu dėl susiklosčiusių geopolitinių aplinkybių dar sunkiau tapo prieinami ir analogiško pobūdžio šaltiniai saugomi Baltarusijoje. Mažojoje Lietuvoje susiformavęs lietuviškosios raštijos paveldas išsibarstęs Lenkijos, Vokietijos, Skandinavijos ir kitų šalių atminties institucijose. Nors intensyvėja LDK istorinių šaltinių skaitmeninimas, tačiau šie procesai akivaizdžiai spartesni tik Europos Sąjungos šalyse, todėl vis dar išlieka aktuali šių šaltinių prieinamumo problema. Kita vertus, plačiajai visuomenei platesnis LDK šaltinių prieinamumas atveriamas tik parengus šiuolaikinius archeografinius reikalavimus atitinkančias, mokslinį-informacinį aparatą turinčias publikacijas.  Istoriniai šaltiniai yra ne tik vienos ar kitos konkrečios epochos produktas, bet ir istoriškai susiformavusio šaltinių komplekso dalis. Tad ilgalaikės programos tyrimų lauke atsiduria LDK valstybinių institucijų šaltinių kompleksų tyrimai, konkrečių šaltinių grupių ar pavienių dokumentų kontekstualumo ir tekstualumo (intertekstualumo) problematika. Konkretaus šaltinio tekstinis „kodas“, jo sąsajos su kitų šaltinių grupių šaltiniais, dokumento originalo ir nuorašų santykio problematika ir yra viena iš svarbių šios programos tyrimų krypčių. Nors pagrindiniu tyrimo objektu tampa LDK valstybinių centrinių (Lietuvos Vyriausiojo Tribunolo ir kt.) ir lokalinių institucijų (LDK vaivadų ir pavietų teismų knygos, magdeburginių miestų aktai ir kt.) šaltinių kompleksai, tačiau reikšmingi ir personalinio pobūdžio istorijos šaltiniai, susiformavę Mažojoje Lietuvoje, kur Reformacijos įtakoje susidarė sąlygos lietuvių raštijos užuomazgoms.  Vienas svarbiausių programos orientyrų tirti ir skelbti su LDK teise ir teismų veikla susijusius istorinius šaltinius. Tokie veiksniai kaip kodifikuota teisė ir aukšta teisinė kultūra išskyrė LDK iš kitų regiono valstybių, o bajoriškoje visuomenėje jau XVI a. pirmoje pusėje formavosi teisės viršenybės suvokimas. Atskira teisės ir teismų sistema įtvirtino LDK valstybingumą Abiejų Tautų Respublikos sudėtyje ir tapo svarbia politinės tautos tapatybės dalimi. Pastaruoju metu vis plačiau istoriniuose tyrimuose naudojama sociologinė teisės samprata leidžia į teisę žvelgti kaip į socialinį reiškinį, teisinę sistemą,kurios turinį nulėmė socialinių ir politinių vertybių sistema, istorinės raidos specifika. Tad prie šios specifikos atskleidimo ir prisidės programoje numatytų LDK istorinių šaltinių tyrimai ir jų publikavimas, jie bus skelbiami siekiant pristatyti platesnę žanrinę įvairovę didesnėje chronologinėje perspektyvoje nuo XVI a. pradžios iki XVIII a. pabaigos (iki šiol vyrauja XVI a. LDK teisės istorijos šaltinių publikacijos). Kita vertus, šiuos tyrimus suaktualina artėjančios Pirmojo Lietuvos Statuto priėmimo 500 m. (2029 m.), Antrojo Lietuvos Statuto priėmimo 460 m. (2026 m.) ir Lietuvos Vyriausiojo Tribunolo įkūrimo 450 m. (2031 m.) sukaktys.  Šiandien egzistuojantis LDK istorijos šaltinių išblaškymas po Vidurio Rytų Europos šalių atminties institucijas buvo istoriškai nulemtas įvairiausių geopolitinių perturbacijų. Dar XVIII a. pabaigoje LM išvežta į Sankt Peterburgą, pirmosios sovietinės okupacijos metais 1939 m. Vilniuje saugotus senuosius aktus bandyta išvežti į Maskvą. Galiausiai po Antrojo pasaulinio karo didesnioji XVI–XVIII a. LDK istorinio dokumentinio paveldo dalis buvo padalinta perduodant sovietinėms Baltarusijos ir Lietuvos respublikoms. Tad šiandien Lietuvos atminties institucijose saugomų LDK istorinių šaltinių kompleksų pagrindinę dalį sudaro su dabartine Lietuvos Respublikos teritorija susiję istoriniai šaltiniai. Vien svarbiausios LDK teisminės institucijos Lietuvos Vyriausiojo Tribunolo archyvą, kuris saugomas Lietuvos valstybės istorijos archyve (*LVIA*, f. 8), sudaro apie 3000 bylų, o pridėjus LDK pavietų teismų ir miestų savivaldos institucijų dokumentinį paveldą susidarytų apie 10 tūkst. vienetų. Ir tai tik dalis LDK institucinio paveldo. Iki šiol tradiciškai taikyta prieiga pirmiausia publikuoti tik užsienyje saugomus LDK istorijos šaltinius, tačiau reikėtų nepamiršti ir kur kas daugiau dėmesio skirti kompleksiniams tyrimams, reprezentuojant bei tarptautiniu mastu pristatant ir Lietuvos atminties institucijose saugomą reikšmingą LDK istorinį dokumentinį paveldą.  Tad ilgalaikės mokslo programos įgyvendinimas ir jos metu realizuotas reikšmingesnių ir mažiau į istoriografinę apyvartą įvestų LDK istorijos šaltinių tyrimas ir publikavimas atvers geresnes perspektyvas gilinti XVI–XVIII a. LDK istorinių, socialinių ir kultūrinių procesų pažinimą, konceptualizuoti valstybingumo raidos tyrimus, išgryninti ir tikslinti naujas tyrimų kryptis ir pan. Programoje užkoduotas visuminis žvilgsnis į LDK istorijos šaltinių kompleksų istorinę raidą atveria perspektyvas į apibendrinančio pobūdžio Lietuvos šaltyniotyros ar archyvistikos sintezių parengimą. Galiausiai, įgyvendinama ši programa, kartu su gimininga LM tyrimams skirta ilgalaike mokslo programa, prisidės prie LII kaip vieno iš svarbiausių LDK istorijos šaltinių tyrimo ir leidybos cento Vidurio Rytų Europoje įtvirtinimo.  **Programos uždaviniai:**  1. LDK centrinių valstybės institucijų XVI–XVIII a. dokumentinio paveldo tyrimai ir publikavimas.  2. Tirti ir publikuoti LDK lokalinių institucijų XVI–XVIII a. istorijos šaltinius, atskleisti jų susiformavimo aplinkybes ir saugojimo vietas.  3. Mažosios Lietuvos personalinio pobūdžio XVI–XVII a. istorijos šaltinių tyrimai ir publikavimas.  4. Naujų LDK ir Mažosios Lietuvos XVI–XVIII a. istorijos šaltinių paieškos bei įvedimas į istoriografinę apyvartą, problematikos aktualizavimas ir pristatymas tarptautinei mokslo bendruomenei ir Lietuvos visuomenei.  **Programos uždaviniams įgyvendinti skirtos priemonės:**  **1 uždavinio** (LDK centrinių valstybės institucijų XVI–XVIII a. dokumentinio paveldo tyrimai ir publikavimas) priemonės:  1.1. Tirti ir publikuoti LDK parlamentinių institucijų veiklos XVIII a. šaltinius.  1.2. Tirti, rengti spaudai ir publikuoti Lietuvos Vyriausiojo Tribunolo 1781–1782 m. dienoraštį.  1.3. Publikuoti anksčiau parengtas LDK valstybinės kanceliarijos knygas (LM kn. 23 publikavimas iš konkursinio finansavimo lėšų).  **2 uždavinio** (Tirti ir publikuoti LDK lokalinių institucijų XVI–XVIII a. istorijos šaltinius, atskleisti jų susiformavimo aplinkybes ir saugojimo vietas) priemonės:  2.1. XVI a. pirmos pusės Vitebsko ir Polocko vaivados Jono Jurgaičio Hlebavičiaus teismo knygos (1530–1539) tyrimas ir rengimas spaudai.  2.2. Tirti Vilniaus vietininko Stanislovo Hamšėjaus ir poreforminio Vilniaus pilies teismo knygą (1562–1564)ir rengti jos publikaciją.  2.3. Tirti ir rengti spaudai Kauno pavieto teismų XVI–XVII a. knygas: Kauno žemės teismo knygos (1568–1570) ir Kauno pakamario teismo knygos (1619–1624) publikavimas.  2.4. Tirti Biržų ir Dubingių kunigaikščių Radvilų archyvą ir publikuoti 1616–1695 m. archyvo inventorius.  2.5. Lietuvos mažųjų magdeburginių miestų bei miestelių XVI–XVIII a. istorijos šaltinių tyrimai.  **3 uždavinio** (Mažosios Lietuvos personalinio pobūdžio XVI–XVII a. istorijos šaltinių tyrimas ir publikavimas) priemonės:  3.1. Rengti spaudai ir publikuoti Mato Pretorijaus „Prūsijos įdomybės, arba Prūsijos regykla“.  3.2. Tirti ir rengti spaudai Jono Bretkūno „Prūsų žemės kronikas“ (1 dalis).  **4 uždavinio** (Naujų LDK ir Mažosios Lietuvos XVI–XVIII a. istorijos šaltinių paieškos bei įvedimas į istoriografinę apyvartą, problematikos aktualizavimas ir pristatymas tarptautinei mokslo bendruomenei ir Lietuvos visuomenei) priemonės:  4.1. Surengti mokslines konferencijas (tarptautinę ir nacionalinę) skirtas LDK istorijos šaltinių tyrimų problemoms ir naujausių tyrimų tendencijoms atskleisti.  4.2. Sudaryti ir išleisti mokslinių straipsnių rinkinius skirtus LDK istorijos šaltinių tyrimams. |
| **4. Metodologinis tyrimų pagrindimas**  Atliekant LDK istorijos šaltinių XVI–XVIII a. tyrimus, atskleidžiant jų reikšmę, specifiškumą ir žanrinę įvairovę nemaža dėmesio bus skiriama šių šaltinių **kontekstualumo** ir **tekstualumo (intertekstualumo)** problematikos paryškinimui. LDK istorinių šaltinių kontekstualumo diskursai įgalina į konkretų istorinį šaltinį pažvelgti kaip į konkrečios epochos produktą, jokultūrinę reikšmę (nuo sukūrimo momento iki šių dienų), atskleisti atsiradimo aplinkybes. Būtina atskleisti ir istorinio šaltinio vietą analogiškos šaltinių grupės, institucinio ar privataus šaltinio komplekso (archyvo) susiformavimo kontekste, identifikuoti saugojimo vietas ir galimas jo priklausomybių kaitos aplinkybes. LDK istorinių šaltinių tekstualumo (intertekstualumo) diskursai įgalina atskleisti konkretaus šaltinio tekstinio „kodo“ istorinę raidą, įvertinti originalo ir išlikusių rankraštinių nuorašų (kopijų) ar vienalaikių publikacijų tarpusavio sąsajas, publikuojamo istorinio šaltinio informacinio „kodo“ ar užkoduoto „pasakojimo“ atspindžius kituose tos epochos šaltiniuose ir kt. Istorinio šaltinio rengimo publikavimui etape aktualus ir tekstų autentiškumo išsaugojimo ir/ar moderninimo proporcijų klausimas, kuris, kiekvienu atveju pasirenkamas atskirai priklausomai nuo publikacijos pobūdžio ir šaltinio specifikos.  Įgyvendinant mokslo programą bus pasitelkiami šie **metodai:** be tradicinių šaltiniotyroje taikomų metodų, bus naudojami aprašomasis ir analitinis, interpretacinis, lyginamasis (komparatyvistinis), prozopografinis, bus pasitelkiami teisės archeologijos bei lokalinės istorijos teoriniai diskursai. Kadangi LDK istorinių šaltinių tyrimams būtinas platesnis centrinių ir lokalinių valstybės institucijų veiklos kontekstas bus pasitelkiami socialinių mokslų atskirose kryptyse (pvz., politikos mokslai, teisė) taikomi tyrimų metodai. Personalinio pobūdžio Mažosios Lietuvos istorijos šaltinių publikavimui aktualios kitų humanitarinių mokslų krypčių (pvz., filologijos) patirtys, ypač įvertinant vertimo iš kitų kalbų (pvz., lenkų, vokiečių) į lietuvių kalbą kontekstus, kurios atveria platesnes tarpdiscipliniškumo realizavimo galimybes. |
| **5**. **Tyrimų etapai ir jų charakteristika; detalus įgyvendinimo planas**  Įgyvendinant programą bus realizuojami šie pagrindiniai ir tarpusavyje persidengiantys etapai:  5.1. Pirmiausia bus baigiamos rengti spaudai ir išleistos jau ankstesnių programų rėmuose pradėtos rengti LDK istorijos šaltinių publikacijos (LM kn. 23; Lietuvos magdeburginių miestų privilegijos ir aktai: Šeduva t. X; „Biržų ir Dubingių kunigaikščių Radvilų archyvo inventoriai (1616–1695)“; M. Pretorijaus „Prūsijos įdomybės, arba Prūsijos regykla“ t. VI).  5.2. Bus tiriamos, pradėtos rengti bei iki programos įgyvendinimo pabaigos išleistos šaltinių publikacijos (Kauno žemės teismo (1568–1570) ir Kauno pakamario teismo (1619–1624) knygos; „Lietuvos Vyriausiojo Tribunolo 1781–1782 m. dienoraštis“).  5.3. Galiausiai, numatoma tirti ir pradėti rengti reikšmingus LDK istorijos šaltinius, kurių galutinis parengimas peržengs šios programos chronologines ribas (Vilniaus vietininko Stanislovo Hamšėjaus ir poreforminio Vilniaus pilies teismo knygos (1562–1564); Vitebsko ir Polocko vaivados Jono Jurgaičio Hlebavičiaus teismo knygos (1530–1539); M. Pretorijaus „Prūsijos įdomybės, arba Prūsijos regykla“ t. VII; J. Bretkūno „Prūsų žemės kronikas“).  Pirminis istorinio pobūdžio vykdomų tyrimų etapas paprastai susijęs su istorinių šaltinių paieška atminties institucijose (archyvuose ir bibliotekų rankraštynuose), jie kopijuojami ir archyvuojami elektroninėse laikmenose, įvertinama problemos istoriografija ir tyrimų būklė. Sukaupta medžiaga įvertinama, interpretuojama ir pasitelkiant reikiamus mokslinių tyrimų metodus tiriama, galiausiai konstruojamas tyrimų rezultatus atspindintis tekstas, kuriame išdėstoma problema, argumentai ir pateikiamos išvados. Tačiau LDK istorijos šaltinių tyrimui ir parengimo publikavimui reikalinga specifinė prieiga. Pagal nusistovėjusią tradiciją LDK istorijos šaltinių tyrimai, jų rengimas ir publikavimas vykdomas laikantis šių pagrindinių etapų: 1) publikuotino šaltinio parinkimas; 2) teksto transkribavimas ir archeografinio perrašo parengimas bei suvedimas į elektronines laikmenas; 3) parengto teksto vertimas (jeigu buvo numatytas ir vertimas į lietuvių k.); 4) mokslinio-informacinio aparato (komentarų, pastabų, santrumpų ir kt.) parengimas; 5) įvado parengimas; 6) mokslinis redagavimas; 7) asmenvardžių, vietovardžių, esant būtinybei ir dalykų rodyklių sudarymas; 8) leidybinė priežiūra ir publikavimas.  Įgyvendinant šią mokslo programą tyrimams ir publikavimui pasirinkti itin reikšmingi istorijos šaltiniai dažniausiai atspindintys tam tikro istorijos šaltinių komplekso ar LDK institucinio archyvo dalies specifiką. Antai, pasirinkimas skelbti „Lietuvos Vyriausiojo Tribunolo 1781–1782 m. dienoraštį“ nulemtas įvairių veiksnių. Išskirtinė šio žanro genezė: šis aukščiausias LDK teismas šalia teisminės vis dažniau XVIII a. atliko ir politines funkcijas perimdamas ir politinėms institucijoms būdingus bruožus (dienoraštinė tradicija perimta iš Abiejų Tautų Respublikos seimo). Tokio pobūdžio šaltiniai iki šiol nebuvo skelbiami ne tik Lietuvoje bet ir Lenkijoje (kur tokie dienoraščiai taip pat egzistavo). Šiuo metu žinoma apie tris 1767, 1781–1782, 1791 m. Lietuvos Vyriausiojo Tribunolo dienoraščius, tačiau tik pasirinktas skelbti apima visą vienerių metų teismo kadenciją (dvi sesijas). Šaltinis yra išskirtinis dėl savo naratyvinio pobūdžio, kiti analogiški šios teisminės institucijos veiklos aprašymai yra tik fragmentiški ir neišsamūs.  Panaši situacija susiklostė ir kalbant apie lokalinio pobūdžio teisminių institucijų – LDK pavietų, vaivadų teismus. Pagal šiuolaikinius archeografinius reikalavimus parengtų atskirų LDK pavietų teismų knygų iki šiol nepublikuota, kai tuo tarpu Vidurio Rytų Europoje analogiškų pavyzdžių jau esama (pvz., 1991 m. publikuota Kijevo pakamario teimo knyga (1584–1644), kurią parengė G. Boriakas).  Įgyvendinant ilgalaikę mokslinių tyrimų programą bus siekiama numatytų uždavinių bei individualių tyrimų temų dermės. Siekiama, kad individualios tyrimų temos ir tikslai darniai įsikomponuotų į numatytas programos priemones. Toks tematinis suderinamumas pirmiausia atveria kelią dviejų LII padalinių Archeografijos ir LDK istorijos skyrių tyrėjų bendradarbiavimui. Programos tikslo ir uždavinių įgyvendinimui numatomas bendradarbiavimas su užsienio partneriais Lenkijos mokslų akademijos Istorijos instituto, Ukrainos nacionalinės mokslų akademijos Istorijos instituto ir kitų šalių mokslininkais (pvz., priverstinėje emigracijoje atsidūrusiais baltarusių istorikais ir kt.) tiriančiais LDK istorijos šaltinių problematiką.  **Individualios tyrimų temos ir jų koreliacija su programos uždaviniais, tyrimų etapai ir jų charakteristika:**  Tyrimų tema: XVI a. LDK teisminių institucijų dokumentinio paveldo tyrimas. Tyrimo tikslas – rengti spaudai LDK valstybinės kanceliarijos ir teisminių institucijų XVI a. knygas.  Darbų seka:  2022–2023 m.: pagal ankstesnę programą parengtos LM kn. 23 publikavimas gavus konkursinį finansavimą; Vitebsko ir Polocko vaivados Jono Jurgaičio Hlebavičiaus teismo knygos (1530–1539)archeografinio perrašo rengimas; Vilniaus vietininko Stanislovo Hamšėjaus ir poreforminio Vilniaus pilies teismo knygos (1562–1564)archeografinio perrašo rengimas; mokslinio straipsnio „*Gente lituanus, natione polonus* mįslė“ parengimas.  2024–2026 m.: Vitebsko ir Polocko vaivados Jono Jurgaičio Hlebavičiaus teismo knygos (1530–1539)archeografinio perrašo rengimas; Vilniaus vietininko Stanislovo Hamšėjaus ir poreforminio Vilniaus pilies teismo knygos (1562–1564)archeografinio perrašo rengimas.  Darbų apimtys – atitinkančios pagal LII normatyvus priskiriamam etato dydžiui.  Rezultatas: 1 publikuota šaltinių publikacija atskiru leidiniu,1 parengtas mokslinis straipsnis, dalinis XVI a. teismo knygų parengimas.  Tyrimų tema: Lietuvos mažųjų magdeburginių miestų bei miestelių XVI–XVIII a. istorijos šaltinių tyrimai. Tyrimo tikslas – tirti XVI–XVIII a. Lietuvos magdeburginių miestų ir miestelių dokumentus, analizuojant jų tipologiją, panaudojimo galimybes, šiais tyrimais prisidedant prie miestietiško/miestelėniško gyvenimo atskleidimo.  Darbų seka:  2022–2023 m.: monografijos „Druskininkų istorija XVII–XIX a. pradžioje“ šaltinių ir istoriografijos paieškos; Šeduvos magdeburginių aktų parengimo baigiamasis etapas ir publikavimas.  2024 m.: nacionalinės mokslinės konferencijos skirtos Lietuvos miestų istorijos šaltiniams ir miestelių istorijos klausimams „LDK mažųjų miestų istorijos šaltiniai ir tyrimų problemos“ (preliminarus pavadinimas) organizavimas, straipsnių rinkimas ir leidinio sudarymas; parengtas straipsnis skirtas Druskininkų istorijosšaltiniams ir istorinei raidai; monografijos „Druskininkų istorija XVII–XIX a. pradžioje“ rašymas.  2025 m.: straipsnis skirtas Druskininkų istorijos šaltiniamsir istorinei raidai; monografijos „Druskininkų istorija XVII–XIX a. pradžioje“ rašymas.  2026 m.: parengtas straipsnis skirtas Pervalkos miestui ir valsčiui; monografijos „Druskininkų istorija XVII–XIX a. pradžioje“ užbaigimas.  Darbų apimtys – atitinkančios pagal LII normatyvus priskiriamam etato dydžiui.  Rezultatas: 1 parengta monografija (pateikiant prieduose į lietuvių kalbą išverstus šaltinius), 1 parengta ir publikuota atskiru leidiniu šaltinių publikacija, 3 moksliniai straipsniai recenzuojamuose leidiniuose, 1 sudarytas mokslinių straipsnių rinkinys, 1 surengta nacionalinė konferencija, 2 moksliniai pranešimai tarptautinėse ir nacionalinėse konferencijose, 3 išvykos skirtos naujų šaltinių paieškai į užsienio archyvus ir bibliotekų rankraštynus (Baltarusija, Latvija, Lenkija).  Tyrimų tema: Mažosios Lietuvos personalinio pobūdžio XVI–XVII a. istorijos šaltinių tyrimas ir publikavimas. Tyrimo tikslas – tirti ir rengti spaudai M. Pretorijaus „Prūsijos įdomybės, arba Prūsijos regykla“ ir J. Bretkūno „Prūsų žemės kronikas“.  Darbų seka:  2022–2023 m.: M. Pretorijaus „Prūsijos įdomybės, arba Prūsijos regykla“ t. VI leidybinių darbų priežiūra, rodyklių sudarymas, publikavimas, t. VII teksto vertimas.  2024–2025 m.: Jono Bretkūno „Prūsų žemės kronikų“ publikacijos rengimas (vienos kronikos transkripcija ir dalis vertimo iš vokiečių į lietuvių kalbą); pranešimo mokslinėje konferencijoje pristatymas ir mokslinio straipsnio parengimas.  2026 m.: M. Pretorijaus „Prūsijos įdomybės, arba Prūsijos regykla“ t. VII leidybos priežiūra ir rodyklių sudarymas.  Darbų apimtys – pagal LII normatyvus atitinkančios priskiriamam etato dydžiui.  Rezultatas: 1 parengta ir publikuota atskiru leidiniu šaltinių publikacija, 1 parengtas ir publikuotas mokslinis straipsnis recenzuojamame leidinyje, 1 pranešimas mokslinėje konferencijoje.  Tyrimų tema: „LDK parlamentarizmo istorijos XVIII a. šaltinių tyrimas ir publikavimas“. Tyrimo tikslas – rengti spaudai ir publikuoti LDK parlamentinių ir teisminių institucijų XVIII a. šaltinius, tirti jų specifiką, tekstualumo ir intertekstualumo problematiką.  Darbų seka:  2022–2023 m.: šaltinių sisteminimas ir istoriografijos analizė; išvyka skirta naujų šaltinių paieškai ir tiriamasis darbas užsienio atminties saugyklose (Ukraina); pranešimo parengimas ir perskaitymas mokslinėje konferencijoje; „Lietuvos Vyriausiojo Tribunolo 1781–1782 m. dienoraščio“ archeografinio perrašo rengimas; mokslinio straipsnio parengimas.  2024–2025 m.: tarptautinės mokslinės konferencijos skirtos LDK istorijos šaltinių tyrimo ir publikavimo problematikai „LDK istorijos šaltinių tekstai, kontekstai ir interpretacijos“ (preliminarus pavadinimas) surengimas ir straipsnių rinkinio sudarymas; pranešimo parengimas ir perskaitymas mokslinėje konferencijoje; mokslinio straipsnio parengimas; išvyka skirta naujų šaltinių paieškai ir tiriamasis darbas užsienio atminties saugyklose (Lenkija); „Lietuvos vyriausiojo tribunolo 1781–1782 m. dienoraščio“ archeografinio perrašo rengimas.  2026 m.: mokslinio straipsnio parengimas; baigiamieji „Lietuvos Vyriausiojo Tribunolo 1781–1782 m. dienoraščio“ publikacijos parengimo darbai ir jų leidybinė priežiūra.  Darbų apimtys – atitinkančios pagal LII normatyvus priskiriamam etato dydžiui.  Rezultatas: 1 parengta ir atskiru leidiniu publikuota šaltinių publikacija, 3 parengti ir publikuoti moksliniai straipsniai recenzuojamuose leidiniuose, 1 surengta tarptautinė mokslinė konferencija, 1 sudarytas mokslinių straipsnių rinkinys; 2 moksliniai pranešimai mokslinėse konferencijose, 1 publikuota recenzija; 2 išvykos skirtos naujų šaltinių paieškai ir tiriamasis darbas užsienio atminties institucijose (archyvuose ir bibliotekų rankraštynuose).  Tyrimų tema: „XVI a. pirmos pusės Vitebsko ir Polocko vaivadų teismo knygų tyrimas“.Tyrimo tikslas – tirti ir rengti spaudai Vitebsko ir Polocko vaivados Jono Jurgaičio Hlebavičiaus teismo knygą (1530–1539).  Darbų seka:  2022–2023 m.: šaltinių sisteminimas ir istoriografijos analizė; Vitebsko ir Polocko vaivados teismo knygos (1530–1539)archeografinio perrašo rengimas (rusėniškų dokumentų tekstų nurašymas); straipsnio, skirto Vitebsko ir Polocko vaivados Jono Jurgaičio Hlebavičiaus teismo knygos (1530–1539) problematikai, parengimas.  2024–2025 m.: Vitebsko ir Polocko vaivados teismo knygos (1530–1539)archeografinio perrašo rengimas (rusėniškų dokumentų tekstų nurašymas), pranešimo parengimas ir perskaitymas mokslinėje konferencijoje.  2026 m.: Vitebsko ir Polocko vaivados teismo knygos (1530–1539)archeografinio perrašo rengimas (rusėniškų dokumentų tekstų nurašymas), įvado parašymas.  Darbų apimtys – atitinkančios pagal LII normatyvus priskiriamam etato dydžiui.  Rezultatas: 1 dalinai parengta šaltinių publikacija, 1 parengtas ir publikuotas mokslinis straipsnis, 1 pranešimas mokslinėje konferencijoje, 1 publikuota recenzija mokslo periodiniame leidinyje.  Tyrimų temos: 1) LDK lokalinės institucijos ir jų kanceliarijos produkcija, 2) Privatūs LDK archyvai. Tikslai: 1) tirti Vilniaus vietininko Stanislovo Hamšėjaus ir poreforminio Vilniaus pilies teismo knygą (1562–1564) ir rengti jos publikaciją; 2) tirti Biržų ir Dubingių kunigaikščių Radvilų archyvą ir publikuoti 1616–1695 m. archyvo inventorius.  Darbų seka:  2022 m.: šaltinio publikacijos „Biržų ir Dubingių kunigaikščių Radvilų archyvo inventoriaus 1616 m.“ parengimas ir „Biržų ir Dubingių kunigaikščių Radvilų archyvo inventoriaus 1695 m.“rengimas spaudai; parengtas mokslinis straipsnis skirtas didikų dvaro raštinėms (Kėdainių atvejis); išvyka (trumpalaikė) į užsienio atminties institucijas (Latvija, Riga), jos tikslas – naujų istorinių šaltinių paieškos: Radvilų archyvo registrų tvarkytojų korespondencijos, medžiagos apie Radvilų archyvistus paieškos (*LVVA*, f. 554).  2023 m.: šaltinio publikacijos „Biržų ir Dubingių kunigaikščių Radvilų archyvo inventoriai (1616–1695)“ parengimas (numatomas publikavimas, gavus konkursinį finansavimą); išvyka į užsienio atminties institucijas (Lenkija, Varšuva), jos tikslas – sutikrinti parengtą publikaciją su šaltiniais (*AGAD*)**;** įvadinis straipsnis publikacijai „Biržų ir Dubingių kunigaikščių Radvilų archyvo inventoriai (1616–1695)“.  2024–2026 m.: Vilniaus vietininko Stanislovo Hamšėjaus ir poreforminio Vilniaus pilies teismo knygos (1562–1564) archeografinio perrašo rengimas; mokslinių straipsnių tyrimų tematikos rėmuose (XVI a. Vilniaus pilies teismo proceso dalyviai – miesto elito atstovai) parengimas.  Darbų apimtys – atitinkančios pagal LII normatyvus priskiriamam etato dydžiui.  Rezultatas: parengta ir publikuota 1 šaltinių publikacija atskiru leidiniu, publikuoti 4 moksliniai straipsniai recenzuojamuose leidiniuose, atliktos 2 išvykos skirtos naujų šaltinių paieškai ir tiriamasis darbas užsienio atminties institucijose (archyvuose ir bibliotekų rankraštynuose), 2 pranešimų tyrimų tematikos rėmuose parengimas ir pristatymas dviejose mokslinėse konferencijose, 2 viešos paskaitos tyrimų tematikos rėmuose.  Tyrimų tema: „Lietuvos Vyriausiojo Tribunolo 1781–1782 m. dienoraščio tyrimas ir publikavimas“. Tyrimo tikslas: tirti ir publikuoti LDK centrinės teisminės institucijos funkcionavimą atspindintį šaltinį „Lietuvos vyriausiojo tribunolo 1781–1782 m. dienoraštis“.  Darbų seka:  2022–2023 m.: šaltinių sisteminimas ir istoriografijos analizė; „Lietuvos Vyriausiojo Tribunolo 1781–1782 m. dienoraščio“ archeografinio perrašo rengimas.  2024–2025 m.: „Lietuvos Vyriausiojo Tribunolo 1781–1782 m. dienoraščio“ teksto komentarų ir pastabų rašymas, rodiklių sudarymas, įvadinio teksto rašymas.  2026 m.: baigiamieji šaltinio publikacijos parengimo darbai ir jų leidybinė priežiūra, pranešimo parengimas ir dalyvavimas mokslinėje konferencijoje, mokslinio straipsnio parengimas ir įteikimas spausdinti recenzuojamame leidinyje.  Darbų apimtys – atitinkančios pagal LII normatyvus priskiriamam etato dydžiui.  Rezultatas: 1 parengta ir publikuota atskiru leidiniu šaltinių publikacija, 1 mokslinis straipsnis įteiktas spausdinti recenzuojamame leidinyje, 1 mokslinis pranešimas mokslinėje konferencijoje.  Tyrimų tema: „LDK XVI a. antrosios pusės – XVII a. pirmosios pusės teisės istorijos šaltiniai“. Tyrimo tikslas – tirti LDK pavietų teismų knygas atskleidžiant jų specifiką ir įvairovę, tekstualumo ir intertekstualumo problematiką.  Darbų seka:  2022–2023 m.: Kauno pakamario teismo (1619–1624) knygos rengimas spaudai ir išleidimas (su teksto moksliniu aparatu, įvadiniu straipsniu, dalykinėmis, asmenvardžių ir vietovardžių rodyklėmis); pranešimo parengimas ir perskaitymas mokslinėje konferencijoje; mokslinio straipsnio parengimas;  2024–2025 m.: Kauno žemės teismo (1568–1570) knygos rengimas spaudai (teksto perrašymas, teksto korektūra, rodyklių sudarymas); 2 Pranešimų parengimas ir perskaitymas mokslinėse konferencijose; mokslinio straipsnio parengimas;  2026 m.: Kauno žemės teismo (1568–1570) knygos išleidimas (su teksto moksliniu aparatu, įvadiniu straipsniu, dalykinėmis, asmenvardžių ir vietovardžių rodyklėmis).  Darbų apimtys – atitinkančios pagal LII normatyvus priskiriamam etato dydžiui.  Rezultatas: 2 parengtos ir publikuotos atskirais leidiniais šaltinių publikacijos, 2 moksliniai straipsniai recenzuojamuose leidiniuose, 3 moksliniai pranešimai mokslinėse konferencijose, 1 publikuota recenzija, 1 išvyka skirta naujų šaltinių paieškai į užsienio atminties saugyklas (archyvus ir bibliotekų rankraštynus). |
| **6. Numatomi rezultatai**  Programos įgyvendinimo metu pasiekti rezultatai bus keleriopo pobūdžio: 1) parengti ir publikuoti įvairaus pobūdžio LDK istoriniams šaltiniams skirti darbai (istorinių šaltinių publikacijos, parengtos monografijos, straipsniai, straipsnių rinkiniai ir kt.); 2) atliktų tyrimų reprezentacija surengtų mokslinių konferencijų, perskaitytų pranešimų, surengtų viešų paskaitų pavidalu; 3) LDK istorinių šaltinių tyrimas ir naujų paieška išvykų į užsienio atminties institucijas (archyvus ir bibliotekų rankraštynus) metu.  **Programos įgyvendinimo rezultatai:**   * Parengtos ir publikuotos 7 šaltinių publikacijos atskirais leidiniais. * Parengta 1 mokslo monografija. * Parengta ir paskelbta 16 mokslo straipsnių recenzuojamuose nacionaliniuose ir tarptautiniuose mokslo leidiniuose. * Surengtos 2 mokslinės (tarptautinė „LDK istorijos šaltinių tekstai, kontekstai ir interpretacijos“ ir nacionalinė „LDK mažųjų miestų istorijos šaltiniai ir tyrimų problemos“) konferencijos. * Sudaryti ir išleisti 2 mokslinių straipsnių rinkiniai. * Parengta ir perskaityta 12 pranešimų nacionalinėse ir tarptautinėse mokslinėse konferencijose. * Publikuotos 3 recenzijos mokslo periodiniuose leidiniuose. * Surengtos 2 viešos paskaitos. |
| **7. Rezultatų sklaidos priemonės**  Programos įgyvendinimo metu pasiekti rezultatai akademinei bendruomenei ir visuomenei bus pristatomi juos skelbiant, viešinant ir populiarinant.Pirmiausia pasiektus rezultatus numatoma skelbti: 1) parengtas istorinių šaltinių publikacijas bei sudarytus straipsnių rinkinius išleidžiant Instituto ir kitose leidykloje; 2) parengtus straipsnius ir recenzijas publikuojant nacionaliniuose ir tarptautiniuose mokslo recenzuojamuose leidiniuose.  Pasiektus rezultatus numatoma viešintipasitelkiant šias pagrindines priemones:   * Organizuojant mokslines (tarptautines ir nacionalines) konferencijas. * Rengiant publikuotų šaltinių publikacijų ir straipsnių rinkinių pristatymus knygų mugėse, kituose kultūros ir mokslo renginiuose. * Parengiant pranešimus ir pristatant tyrimų rezultatus nacionalinėse ir tarptautinėse mokslinėse konferencijose, kongresuose. * Skelbiant informaciją Instituto internetinėje svetainėje ir socialinėje žiniasklaidoje. * Rengiant ir įgyvendinant sklaidos projektus.   Galiausiai pasiektus rezultatus numatoma populiarinti dalyvaujant įvairių žiniasklaidos priemonių surengtose laidose, skaitant viešas paskaitas, parengiant mokslo populiarinamojo pobūdžio straipsnius ir kt. |

**8. Programai vykdyti skirtos lėšos** 680000,00 Eur (šeši šimtai aštuoniasdešimt tūkstančių eurų)

|  |  |  |  |  |  |  |
| --- | --- | --- | --- | --- | --- | --- |
|  | 2022 m. | 2023 m. | 2024 m. | 2025 m. | 2026 m. | Visai programai Eur |
| Lėšos planuojamos programai vykdyti | 130000 | 135000 | 139000 | 139000 | 137000 | 680000 |
| **9.** **Programos vadovas skelbiamas** instituto interneto svetainėje www.istorija.lt. | | | | | | |

\_\_\_\_\_\_\_\_\_\_\_\_\_\_\_